Bellamy Edvárd

Visszapillantás

2000-ből az 1887. évbe

fapadoskonyv.hu

© Fapadoskonyv.hu Kft., 2010

honlap: www.fapadoskonyv.hu

e-mail: info@fapadoskonyv.hu

Minden jog fenntartva.

A borító Kovács G. Tamás munkája.

ISBN 978-963-299-956-2

A szerző előszava

A SCHAWMUT EGYETEM TÖRTÉNELMI OSZTÁLYA

Boston, 2000. december 28-án.

A XX. század utolsó évében, melyben jelenleg is élünk, a szociális rend háboríttatlan áldásainak örvendünk s e rend oly egyszerű és következetes egyszersmind, hogy alig tűnik már elő az emberi számító ész diadalaként.

Kétségen kívül igen nehéz azoknak, kik nagyobb mérvű történelmi tanulmányok birtokában nincsenek, megállapítása annak, hogy a társadalom jelenlegi szervezete alig száz esztendőt ért meg.

Pedig egy tény sem bizonyítható könnyebben, mint az, hogy a tizenkilencedik század végéig általán azon hit volt elterjedve, hogy a régi ipari rendszer, minden borzasztó szociális következményeivel, hivatva van, ha százszor megfoldva is, fennállani az idők végéig.

Idegenszerűen és majdnem hihetetlenül hangzik, hogy egy ily jelentékeny erkölcsi és anyagi átalakulás oly rövid idő alatt mehetett végbe.

A könnyűséget, mellyel az emberek sorsuk megjavításának gondolatához, mint olyanhoz, mely úgyszólván magától értetődik s mely már mint ígéret semmi kívánni valót nem hagy hátra, hozzászoknak, nem lehetne megkapóbban ecsetelni.

Mily szemlélődés lenne alkalmasabb az újítók lelkesültséget mérsékelni, kik jutalmul a jövő nemzedékek hálájára számítanak.

E könyv célja azoknak felvilágosítást nyújtani, kik a tizenkilencedik és huszadik század közötti szociális ellentétek világos képét ismerni akarják, de a tárgy hosszadalmas fejtegetésétől visszariadnak.

Intve azon tapasztalattól, hogy a tanítás a fáradságos tárgyak közé számíttatik, melyet szerző tanítói pályáján nyert, megkíséri ette a könyv felvilágosító tartalmát élvezetesebbé tenni azzal, hogy egy regényes elbeszélés keretébe illeszté, mely nézete szerint már magában is bír nemi vonzerővel.

Az olvasó, ki előtt a modern szociális berendezések és az elvek, melyekből keletkeztek, már ismeretesek, Leete doktor magyarázatait néha talán kissé unalmasaknak fogja találni, de itt arra kell tekintettel lenni, hogy ezek Leete doktor vendége előtt nem voltak ismeretesek és e könyv azon szándékkal íratott, hogy e tényt az olvasóval elfeledtesse.

Továbbá. Az íróknak és szónokoknak, akik e kétezred éves korszakot dicsőítették, művei inkább a jövőt, mint a múltat tartalmazták, nem a már eddig elért eredményeket, hanem a haladást, melyet még el kell érni, tartották szem előtt, mindig előre és felfelé, míg az emberi nem hivatását teljesen betöltötte.

És ez igen jól van így, de felfogásom szerint sehol nincs alkalmasabb álláspont az emberi nem jövőjébe tekinteni a legközelebbi ezer év folyamán, mint egy visszapillantás a legutóbbi száz év haladására.

Óhajtom, hogy e könyv oly olvasókra találjon, kik a tárgy iránti érdekből a kidolgozás hiányait elnézni hajlandók.

E kívánsággal visszavonulok, és átengedem a tért West Julián úrnak, ki meg fog felelni magáért.

Bellamy Edvárd